b'\n_START_ARTICLE_\nEsquerra Unida del Pa\xc3\xads Valenci\xc3\xa0\n_START_SECTION_\nIdeologia\n_START_PARAGRAPH_\nL\'objectiu d\'Esquerra Unida del Pa\xc3\xads Valenci\xc3\xa0 \xc3\xa9s la transformaci\xc3\xb3 de les pautes econ\xc3\xb2miques, socials, culturals i pol\xc3\xadtiques que regeixen el vigent sistema capitalista en un sistema socialista democr\xc3\xa0tic, on siga possible la plena realitzaci\xc3\xb3 de la llibertat, de la igualtat i dels Drets Fonamentals individuals, pol\xc3\xadtics, socials, nacionals i culturals, aix\xc3\xad com l\'equilibri amb el medi ambient, la consecuci\xc3\xb3 real de la igualtat entre dones i homes, i la construcci\xc3\xb3 d\'un Pa\xc3\xads Valenci\xc3\xa0 sobir\xc3\xa0 i solidari. En resum, crear una Rep\xc3\xbablica Socialista Federal, com afirmen els seus estatuts aprovats el 2011.\n_START_SECTION_\nAntecedents\n_START_PARAGRAPH_\nL\'origen del nom i de l\'acr\xc3\xb2nim data de 1979, any en qu\xc3\xa8, per tal de conc\xc3\xb3rrer a les eleccions municipals a la ciutat de Gandia, es cre\xc3\xa0 una coalici\xc3\xb3 en aquesta ciutat entre militants del grup trotskista Acci\xc3\xb3n Comunista (AC) i del partit independentista Partit Socialista d\'Alliberament Nacional (PSAN) junt amb simpatitzants d\'ambd\xc3\xb3s grups, sindicalistes i activistes independents de la ciutat._NEWLINE_Posteriorment sorgiria el partit Esquerra Unida del Pa\xc3\xads Valenci\xc3\xa0, formada pel Moviment Comunista del Pa\xc3\xads Valenci\xc3\xa0 (MCPV), la Lliga Comunista Revolucion\xc3\xa0ria (LCR), el Partit Obrer d\'Unificaci\xc3\xb3 Marxista (POUM) i Nacionalistes Independents (NI), a m\xc3\xa9s de diferents partits locals entre els quals estava Esquerra Unida de Gandia. A les eleccions a les Corts Valencianes de 1983 particip\xc3\xa0 en la candidatura Unitat del Poble Valenci\xc3\xa0, que no va obtenir representaci\xc3\xb3, mentre que la candidatura formada pel partit creador de l\'actual Esquerra Unida, el Partit Comunista del Pa\xc3\xads Valenci\xc3\xa0, obtingu\xc3\xa9 142.570 vots (7,51%) i 6 diputats. Tanmateix, el PCPV venia d\'un per\xc3\xadode de retroc\xc3\xa9s electoral des de les eleccions generals espanyoles de 1982, on el PCPV, que havia estat tercera for\xc3\xa7a amb xifres de vot superiors al 10% de vots, cau a quarta for\xc3\xa7a pol\xc3\xadtica al Pa\xc3\xads Valenci\xc3\xa0 amb  97.837 vots, el  4,67% del total, i perd els 3 diputats al Congr\xc3\xa9s dels Diputats.\n_START_SECTION_\nEsquerra Unida del Pa\xc3\xads Valenci\xc3\xa0\n_START_PARAGRAPH_\nEls or\xc3\xadgens de l\'actual organitzaci\xc3\xb3 daten del 1986, quan a escala estatal sorgeix Izquierda Unida com a coalici\xc3\xb3 que al Pa\xc3\xads Valenci\xc3\xa0 estaria integrada pel Partit Comunista del Pa\xc3\xads Valenci\xc3\xa0 (PCPV) unit a altres grups (les branques valencianes del PASOC, IR i altres)._NEWLINE_Izquierda Unida va utilitzar el nom en castell\xc3\xa0 fins a gener de 1992, quan els propietaris legals del nom Esquerra Unida del Pa\xc3\xads Valenci\xc3\xa0 van cedir-lo, permetent aix\xc3\xad el registre del nom per part de la nova coalici\xc3\xb3._NEWLINE_Les primeres eleccions en les que Izquierda Unida es presenta s\xc3\xb3n les eleccions generals espanyoles de 1986, on obt\xc3\xa9 98.352 vots (4,72%) i cap diputat._NEWLINE_A les eleccions a Corts Valencianes de 1987 IU s\'ali\xc3\xa0 amb Unitat del Poble Valenci\xc3\xa0 (UPV), en la Coalici\xc3\xb3 Esquerra Unida-Unitat del Poble Valenci\xc3\xa0. La coalici\xc3\xb3 va obtindre 159.579 vots i sis diputats, que van ser quatre d\'Esquerra Unida: el cap de llista per Val\xc3\xa8ncia Albert Taberner, Pedro Zamora, Alfred Botella i Pasqual Moll\xc3\xa0 per una banda, i dos d\'UPV: Pere Mayor i el cap de llista per Castell\xc3\xb3 Aureli Ferrando, que van passar al grup mixt poc despr\xc3\xa9s. A les eleccions generals espanyoles de 1989, Izquierda Unida recupera la representaci\xc3\xb3 parlament\xc3\xa0ria a la circumscripci\xc3\xb3 electoral de Val\xc3\xa8ncia i a la d\'Alacant, amb 192.201 vots (9,12%) i 2 diputats._NEWLINE_Des de 1990 es constitu\xc3\xad un corrent intern ecologista i valencianista anomenada Esquerra i Pa\xc3\xads, que seria el segon corrent en import\xc3\xa0ncia despr\xc3\xa9s del PCPV. A les eleccions a les Corts Valencianes de 1991 es presenta en solitari, si b\xc3\xa9 hi hagu\xc3\xa9 converses per a repetir la coalici\xc3\xb3 amb Unitat del Poble Valenci\xc3\xa0, que ho rebutj\xc3\xa0 en considerar que des d\'Izquierda Unida se\'ls volia absorbir. A les eleccions, obtenen 151.242 vots (7,61%) i sis seients. A les eleccions generals espanyoles de 1993, Esquerra Unida millora els seus resultats amb 256.929 vots (10,60%) i 3 diputats._NEWLINE_En 1994 ja va patir una escissi\xc3\xb3 de car\xc3\xa0cter tamb\xc3\xa9 valencianista anomenada Nacionalistes d\'Esquerra del Pa\xc3\xads Valenci\xc3\xa0, liderada per Vicent \xc3\x81lvarez, que posteriorment es reintegraria al partit mitjan\xc3\xa7ant Esquerra i Pa\xc3\xads. Tanmateix, Esquerra Unida del Pa\xc3\xads Valenci\xc3\xa0 obt\xc3\xa9 els seus millors resultats en unes eleccions a les Corts Valencianes un any despr\xc3\xa9s, amb 10 diputats i 273.030 vots (11,66%) en 1995. A les eleccions generals espanyoles de 1996, Esquerra Unida mant\xc3\xa9 uns resultats per damunt del 10% i 3 diputats, si b\xc3\xa9 no experimenta cap gran augment tot i el desgast del PSOE. En 1997 el Partit Democr\xc3\xa0tic de la Nova Esquerra abandon\xc3\xa0 Esquerra Unida en l\'\xc3\xa0mbit estatal, fet que tamb\xc3\xa9 provoc\xc3\xa0 baixes a escala valenciana. A les Eleccions a les Corts Valencianes de 1999, EUPV comen\xc3\xa7a a notar cert desgast i perd la meitat dels seus diputats, amb 137.212 vots (6,15%)._NEWLINE_A les eleccions valencianes de 2003 i a les espanyoles de 2004 EUPV es present\xc3\xa0 en coalici\xc3\xb3 amb Els Verds del Pa\xc3\xads Valenci\xc3\xa0 com a Esquerra Unida - L\'Entesa, mantenint resultats. A les Eleccions a les Corts Valencianes de 2007 es present\xc3\xa0 sota el nom de Comprom\xc3\xads pel Pa\xc3\xads Valenci\xc3\xa0 en coalici\xc3\xb3 amb el Bloc Nacionalista Valenci\xc3\xa0, Els Verds del Pa\xc3\xads Valenci\xc3\xa0, Els Verds-Esquerra Ecologista, i Izquierda Republicana.\n_START_SECTION_\nCrisi de 2007-2008\n_START_PARAGRAPH_\nEls problemes interns dins EUPV es remunten a l\'Assemblea de 2003, en qu\xc3\xa8 es presenten dues candidatures a coordinador general; una afavorida des del PCPV, i altra, encap\xc3\xa7alada per Pasqual Moll\xc3\xa0, pel corrent Esquerra i Pa\xc3\xads (EiP). Finalment result\xc3\xa0 escollida amb el suport de sectors independents i del PCPV Gl\xc3\xb2ria Marcos, amb l\'oposici\xc3\xb3 dels membres d\'EiP i la part minorit\xc3\xa0ria del PCPV. Aquesta part del PCPV, liderada per Joan Rib\xc3\xb3 i Alfred Botella (aleshores secretari general del PCPV), crea el corrent Projecte Obert (PO), intentant crear un espai de mediaci\xc3\xb3 entre EiP i la direcci\xc3\xb3 de Gl\xc3\xb2ria Marcos, per\xc3\xb2 des d\'una posici\xc3\xb3 d\'oposici\xc3\xb3 a aquesta \xc3\xbaltima._NEWLINE_De cara a les eleccions generals espanyoles de 2004 es presenta, amb el suport d\'EiP i PO a Isaura Navarro dins d\'Esquerra Unida - L\'Entesa, coalici\xc3\xb3 d\'EUPV junt amb Izquierda Republicana i Els Verds - Esquerra Ecologista del Pa\xc3\xads Valenci\xc3\xa0; finalment aquesta resulta escollida diputada al Congr\xc3\xa9s._NEWLINE_Aix\xc3\xad mateix, el 2005 \xc3\xa9s escollida secret\xc3\xa0ria general del PCPV Marga Sanz, que substitueix Alfred Botella, sent aquesta m\xc3\xa9s af\xc3\xad a Gl\xc3\xb2ria Marcos._NEWLINE_De cara a les eleccions a les Corts Valencianes i municipals de 2007 es decideix, amb l\'impuls d\'EiP i PO, presentar candidatures conjuntes amb el Bloc Nacionalista Valenci\xc3\xa0, Els Verds del Pa\xc3\xads Valenci\xc3\xa0, Els Verds - Esquerra Ecologista i Izquierda Republicana dins la coalici\xc3\xb3 Comprom\xc3\xads pel Pa\xc3\xads Valenci\xc3\xa0. Finalment s\'obtenen 7 diputats a les Corts Valencianes, 5 per EUPV i 2 pel BLOC; dels 5 d\'EUPV, 1 \xc3\xa9s la mateixa Gl\xc3\xb2ria Marcos (escollida portaveu del grup parlamentari), 2 pertanyen al PCPV i els altres 2 a EiP._NEWLINE_Aix\xc3\xb2 no obstant, el juliol de 2007 s\'obr\xc3\xad una profunda crisi amb motiu de l\'elecci\xc3\xb3 de representants al Consell d\'Administraci\xc3\xb3 de RTVV. Mentre des d\'EUPV es proposava a Amadeu Sanchis (candidat d\'EUPV a l\'Ajuntament de Val\xc3\xa8ncia que qued\xc3\xa0 sense representaci\xc3\xb3 al consistori), seguint els pactes previs amb el BLOC i la resta de formacions de Comprom\xc3\xads pels quals el nomenament d\'aquest c\xc3\xa0rrec corresponia a EUPV; el BLOC i les dues diputades d\'Esquerra i Pa\xc3\xads es decantaven pel soci\xc3\xb2leg Rafael Xamb\xc3\xb3. Poc despr\xc3\xa9s, els dos diputats del BLOC i les diputades d\'EUPV que pertanyien a EiP, M\xc3\xb3nica Oltra i Mireia Moll\xc3\xa0, destitu\xc3\xafren a Marcos i designaren a Oltra com a s\xc3\xadndica del grup parlamentari Comprom\xc3\xads. M\xc3\xb3nica Oltra afirm\xc3\xa0 (en una entrevista feta per Projecte Obert al seu web) que la ra\xc3\xb3 per la qual rellevar Gl\xc3\xb2ria Marcos era que prenia les decisions sense tenir en compte el grup parlamentari. Esquerra Unida del Pa\xc3\xads Valenci\xc3\xa0 se submerg\xc3\xad en una profunda crisi, despr\xc3\xa9s de quedar-se sense els ingressos pel grup parlamentari. El 15 de setembre, el Consell Nacional d\'EUPV decid\xc3\xad expulsar de la formaci\xc3\xb3 a Oltra i Moll\xc3\xa0, al mateix temps que acusava el BLOC de deslleialtat manifesta i de col\xc2\xb7laborador necessari per intentar provocar la inestabilitat d\'EUPV. Paral\xc2\xb7lelament, el 20 d\'octubre de 2007 el corrent Esquerra i Pa\xc3\xads es constitu\xc3\xafa en partit pol\xc3\xadtic dins EUPV, Iniciativa del Poble Valenci\xc3\xa0 (IdPV). Des de la seua creaci\xc3\xb3 IdPV reb\xc3\xa9 el suport d\'ICV. _NEWLINE_Per la seua banda, el sector majoritari d\'Esquerra Unida recolz\xc3\xa0 la secret\xc3\xa0ria general del PCPV, Marga Sanz, a les prim\xc3\xa0ries per a l\'elecci\xc3\xb3 de candidat a la Presid\xc3\xa8ncia del Govern d\'IU celebrades a octubre de 2007, en tant que els membres d\'IdPV i el corrent Projecte Obert recolzaven a Gaspar Llamazares, que result\xc3\xa0 vencedor._NEWLINE_La situaci\xc3\xb3 arrib\xc3\xa0 al seu s\xc3\xbammum a l\'Assemblea d\'EUPV del 17 de novembre de 2007, amb les eleccions per a les candidatures per a les eleccions generals espanyoles de 2008. En elles s\'escoll\xc3\xad com a cap de llista per Val\xc3\xa8ncia a Antonio Montalb\xc3\xa1n amb el suport del sector oficial entorn de Gl\xc3\xb2ria Marcos, del PCPV, dels independents i d\'Espai Alternatiu, sense que es presentaren m\xc3\xa9s candidats. Aix\xc3\xb2 no obstant, des d\'EiP (ara constitu\xc3\xafda en IdPV) s\'acus\xc3\xa0 a l\'Assemblea d\'haver sigut fraudulenta; al cens per participar en l\'elecci\xc3\xb3 de delegats a l\'Assemblea s\'exclogu\xc3\xa9, d\'acord amb els estatuts d\'EUPV, a un miler d\'afiliats que segons la direcci\xc3\xb3 d\'EUPV no estaven al corrent de les seues quotes o altres obligacions econ\xc3\xb2miques, entre els quals hi havia membres d\'Iniciativa que havien deixat de pagar com a mesura de protesta. A\xc3\xa7\xc3\xb2 don\xc3\xa0 lloc a diverses impugnacions de l\'Assemblea, que foren desestimades per unanimitat per l\'\xc3\xb2rgan de control intern, la Sindicatura de Greuges d\'EUPV. Aix\xc3\xad, des de la direcci\xc3\xb3 federal d\'Izquierda Unida es decret\xc3\xa0 que l\'elecci\xc3\xb3 a cap de llista s\'havia de repetir mitjan\xc3\xa7ant prim\xc3\xa0ries dins d\'EUPV per vot postal, escollint entre Antonio Montalb\xc3\xa1n i Isaura Navarro (membre de IdPV i candidata afavorida per IdPV i Projecte Obert); aquestes foren boicotejades pel sector oficial d\'EUPV per entendre que la decisi\xc3\xb3 no fou presa per l\'\xc3\xb2rgan legitimat i que en qualsevol cas no hi hagu\xc3\xa9 qu\xc3\xb2rum (nom\xc3\xa9s 30 dels 87 membres estaven presents). En aquestes eix\xc3\xad guanyadora Isaura Navarro, per\xc3\xb2 en el refer\xc3\xa8ndum organitzat l\'11 de gener de 2008 pel Consell Nacional d\'EUPV de ratificaci\xc3\xb3 de candidatures guany\xc3\xa0 Montalb\xc3\xa1n. Al seu torn, a les prim\xc3\xa0ries convocades per la direcci\xc3\xb3 federal els tres candidats alternatius a les cap\xc3\xa7aleres de llista (es votava per prov\xc3\xadncies) obtingueren en total 1057 vots, entorn del 90% dels participants en les prim\xc3\xa0ries (dels quals Isaura Navarro, a la prov\xc3\xadncia de Val\xc3\xa8ncia, obtingu\xc3\xa9 705 vots) dels 1.165 vots emesos, un 33,24% de les 3.504 persones incloses al cens de la consulta realitzada per la direcci\xc3\xb3 federal)._NEWLINE_Finalment, en gener de 2008 i despr\xc3\xa9s que davant la demanda judicial d\'EUPV per suspendre les prim\xc3\xa0ries ambdues parts acordaren al Jutjat prendre en consideraci\xc3\xb3 de forma preferent les candidatures escollides per l\'Assemblea de novembre, el 20 de gener de 2008 el Consell Pol\xc3\xadtic Federal d\'IU ratific\xc3\xa0 tant aquestes candidatures com la coalici\xc3\xb3 amb IR,_NEWLINE_Davant d\'aquests fets, el 22 de gener de 2008 IdPV anuncia la seua eixida d\'EUPV i la seua presentaci\xc3\xb3 a les eleccions de 2008 juntament amb el Bloc Nacionalista Valenci\xc3\xa0 i Els Verds-Esquerra Ecologista dins de la coalici\xc3\xb3 Bloc-Iniciativa-Verds, amb Isaura Navarro com a candidata. El 27 de gener de 2008, el corrent minoritari Projecte Obert, encap\xc3\xa7alat per l\'excoordinador d\'EUPV i exsecretari del PCPV Joan Rib\xc3\xb3, tamb\xc3\xa9 anunci\xc3\xa0 el seu aband\xc3\xb3 d\'EUPV i el seu suport a Isaura Navarro, ingressant alguns dels seus membres en IdPV._NEWLINE_Mentrestant, EUPV es present\xc3\xa0 conjuntament amb Izquierda Republicana (IR) dins d\'Esquerra Unida i Republicana amb Antonio Montalb\xc3\xa1n (Val\xc3\xa8ncia), Miguel \xc3\x81ngel Pav\xc3\xb3n (Alacant) i Concha Amor\xc3\xb3s (Castell\xc3\xb3) com a caps de llista. El seu objectiu era revalidar l\'esc\xc3\xb3 obtingut per Esquerra Unida - L\'Entesa a les eleccions espanyoles de 2004. _NEWLINE_Durant la campanya electoral, cap enquesta consider\xc3\xa0 la possibilitat de mantenir l\'esc\xc3\xb3. Els resultats electorals avalaren les enquestes, sofrint Esquerra Unida i Republicana un sever retroc\xc3\xa9s respecte als resultats de les anteriors eleccions, tot i que aquests resultats foren molt millors que els de Bloc-Iniciativa-Verds. Aix\xc3\xad, els resultats al Pa\xc3\xads Valenci\xc3\xa0 foren els seg\xc3\xbcents: EUiR obtingu\xc3\xa9 74.015 vots (2,71%) i Bloc-Iniciativa-Verds 29.679 vots (1,09%), sense que cap de les dues llistes obtingu\xc3\xa9s cap esc\xc3\xb3. Ni tan sols la suma dels vots d\'ambdues candidatures haguera perm\xc3\xa8s la revalidaci\xc3\xb3 de l\'esc\xc3\xb3 al qual optava Antonio Montalb\xc3\xa1n d\'EUPV._NEWLINE_A finals d\'abril de 2008, Joan Rib\xc3\xb3 i Alfred Botella, ex secretari general del Partit Comunista del Pa\xc3\xads Valenci\xc3\xa0 (PCPV) entre 1997 i 2004 i membre tamb\xc3\xa9 de Projecte Obert, foren expulsats d\'Esquerra Unida per haver recolzat p\xc3\xbablicament durant la crisi a les diputades d\'EiP Oltra i Moll\xc3\xa0._NEWLINE_En novembre de 2008 es tramit\xc3\xa0 en Corts l\'expulsi\xc3\xb3 de Gl\xc3\xb2ria Marcos del grup parlamentari de Comprom\xc3\xads per "les seues declaracions i actuacions contr\xc3\xa0ries als interessos del grup i vexat\xc3\xb2ries contra els seus integrants". Paral\xc2\xb7lelament, els altres dos diputats d\'EUPV demanaren que se\xe2\x80\x99ls inclogu\xc3\xa9s tamb\xc3\xa9 a ells al grup de no-adscrits, per la qual cosa els tres \xc3\xbanics diputats d\'EUPV a les Corts Valencianes quedaren fora de qualsevol grup parlamentari i com a no-adscrits.\n_START_SECTION_\nX Assemblea\n_START_PARAGRAPH_\nEl 8 de mar\xc3\xa7 de 2009 Marga Sanz, secret\xc3\xa0ria general del PCPV fou escollida coordinadora general d\'EUPV, amb un suport del 90% dels vots del Consell Nacional escollit a la X Assemblea d\'EUPV, succeint aix\xc3\xad a Gl\xc3\xb2ria Marcos, la qual anunci\xc3\xa0 que li cediria el seu esc\xc3\xb3 a les Corts Valencianes en setembre, sent Marga Sanz la portaveu del grup mixt de les Corts Valencianes primer, i del Grup d\'Esquerra Unida despr\xc3\xa9s de les eleccions a les Corts Valencianes de 2011, on EUPV obtingu\xc3\xa9 144.703 vots (6,05%) i cinc diputats, tornant a disposar el Grup Parlamentari.\n_START_SECTION_\nCoordinadors i Coordinadores Generals\n_START_PARAGRAPH_\nAlbert Taberner fou el coordinador general d\'EUPV des de la seua formaci\xc3\xb3 en 1986. Militant del Partit Democr\xc3\xa0tic de la Nova Esquerra, despr\xc3\xa9s de la seua creaci\xc3\xb3 abandon\xc3\xa0 EUPV el 1997. Entre 1997 i 2003, Joan Rib\xc3\xb3 fou el coordinador general d\'EUPV. Des del 2003 fins al 2009, la Coordinadora General d\'EUPV fou Gl\xc3\xb2ria Marcos. El 8 de mar\xc3\xa7 de 2009, en el marc de la X Assemblea del partit, fou succe\xc3\xafda en el c\xc3\xa0rrec per Marga Sanz.'